Her poserer Jebali for ny klubb – Rosenborg reagerer

– Ugreit, sier Rosenborgs sportslige leder, Stig Inge Bjørnebye.

Posrerer: Issam Jebali med visepresidenten i Al Wehda, Abdullah Khuqair. Skjermdump

27. jan. 2019 13:40 Sist oppdatert 27. januar 2019

Den siste tidens spekulasjoner om et klubbskifte for Issam Jebali (27), har nå endt i en flytur til den saudi-arabiske klubben Al Wehda.

Søndag dukker det opp flere bilder i sosiale medier der tunisieren håndhilser på Al Wehdas visepresident Abdullah Khuqair.

Klubben holder til i Mekka, er nyopprykket, og ligger i øyeblikket på femteplass i ligaen.

– Ikke gjort noen avtale

– Dette er ikke innafor. Det er ikke gjort noen avtale mellom klubbene. Det er det jeg kan si om det, sier Bjørnebye til Adresseavisen.

Mye tyder på at avtalen vil gå i orden, og at det dreier seg om papirarbeid før Jebali kan debutere for sin nye klubb.

Bjørnebye reagerer imidlertid på framgangsmåten til araberne:

– Hvis det formelle er på plass, er det greit å posere med visepresidenten i ny klubb. Men det er det ikke her. Og det er i hvert fall ikke slik vi holder på. Så gjenstår det å si om ting kommer på plass.

Kostet over ti mill.

Tuniseren, som har spilt mange sesonger i Sverige, ble hentet til Lerkendal fra Elfsborg i fjor sommer for drøye ti millioner kroner.

Kantspilleren ble raskt en nøkkelspiller i høstsesongen da trønderne vant både ligaen og cupen.

Han var på RBK-trening fredag, men satte seg altså på flyet i retning Saudi-Arabia tidlig denne helgen.

Det var Jebali selv som ønsket å dra fra RBK.

– Dette er ikke på vårt initiativ. Det kom en interesse for en tid tilbake, som han ønsket å utforske. Så gjenstår det å se om det går i orden, sier Bjørnebye - og er klar på at det er uaktuelt å la Jebali gå på billigsalg.

– Det er ikke aktuelt å selge han for en sum som er ugunstig for oss. Det skjer rett og slett ikke, sier han.